Norsk scanner reduserer krangling om bulker på leiebilen
MÜNCHEN (Aftenposten): Norsk teknologi stopper krangling om leiebiler over hele Europa. Ved hjelp av kunstig intelligens og bildeskanning må du ikke lenger betale for andres riper i lakken.  Du kjenner kanskje følelsen; Leiebilen du har hentet på flyplassen i utlandet er full av riper og bulker. Med mobilen prøver du å dokumentere alt av skader.  Du tar mange bilder for å forsikre at det ikke kommer en stor regning etter turen.  Likevel ligger det i bakhodet hele ferien: Hvordan blir innleveringen av bilen? Kommer de med et sånt papirskjema med kryss og der har det dukket opp noe nytt? Og kommer det en mail om noen uker, med et stort krav om penger?  Det er her norsk teknologi kommer inn i bildet.  – Fjerner hele konflikten – Vi tar vekk den usikkerheten og ukomforten som folk kjenner på når de leier bil. Vi fjerner hele konflikten. Disse ordene kommer fra en engasjert direktør Trygve Pedersen i det Stavangerbaserte selskapet Wenn.  Han viser frem oppfinnelsen: En norsk skanner som tar detaljerte bilder, mens han står midt i innkjøringen på flyplassen i München i Tyskland.  Her i München kommer det 400 leiebiler inn hver time. Det er Europas nest travleste leiebildestinasjon. Og alle leiebilene skannes på vei ut og inn. Det skal gjøre det lettere for deg som kunde. – Hvis det er bulker eller skraper på bilen når du kjører ut, så er ikke det ditt problem. Alle parter har tilgang på alle bilder, det gir en tillit som i dag ikke er der, sier Pedersen i Wenn.  Fant flere skader På under ett minutt går bildene fra skanneren til bilutleiefirmaet som tar i mot bilen. Med en mobil som inneholder digitale skjema kan de sammenligne bildene og sjekke. Har det dukket opp noe nytt eller er bilen som før.  Skanneren tar ikke røntgenbilder, men den har funnet flere skader på bilene enn det man kunne oppdage fysisk og visuelt. Den har samlet inn bedre dokumentasjon, ifølge de norske gründerne. – Det viktigste er at skadene blir oppdaget når de oppstår. Da unngår partene konflikt om når skaden skjedde og hvem som var ansvarlig. Bilutleiefirmaene får betalt fra rett kunde, og de får betalt for mer skader enn før, sier Pedersen og påpeker at det viktigste er fornøyde kunder og ansatte: – Som ikke bruker mye av dagen på å krangle om skader.  Fjerner svart økonomi Det har vært et problem med useriøse aktører i leiebilbransjen. Tillit mellom kunde og utleier har vært vanskelig når det gjelder skader.  – Jeg tror denne teknologien fjerner den svarte delen av økonomien i bransjen, sier direktør i Innovasjon Norge Håkon Haugli. Han viser til historier der useriøse leiebilfirmaer har fakturert tre ganger for samme skade.  Haakon R. Holm er direktør i Assured Europe. Det er Europas største selskap som driver med klargjøring av leiebiler på vegne av alle leiebilselskap.  Etter at skanneren kom på plass går de ikke lenger over bilene med penn og papir. Holm bekrefter at kunder og utleier er mer fornøyd og har mer tillit med ny teknologi.  Firmaet bruker bildene kun til dokumentasjon og oppbevarer ikke person eller kundedata. Den norske skanneren ble først innført på Oslo lufthavn. Nå har den også blitt innstallert på en av Londons største flyplasser.  I tillegg til Wien, Berlin, København og Palma.  På leiebilhuben i Tyskland mener flyplassen at skanneren har vært en suksess og den beste løsningen de har sett på ti år. – En løsning på et problem Innovasjon Norge har støttet bedriften i oppstartsfasen og gjennom sine kontorer i Tyskland. De mener skanneren er avansert teknologi som hjelper vanlige forbrukere. – Dette er jo et eksempel på at teknologi er noe av det Norge skal leve av etter oljen. Og at innovasjon handler om å finne en løsning på et problem, sier Haugli.  Fremover vil mye handle om å utvikle områder der vi ser potensial for høyproduktive arbeidsplasser, mener han. – Wenn lykkes fordi de er først og har funnet sin nisje. 
Norsk teknologi fjerner uklarheter rundt skader på leiebiler i Europa. En skanner tar detaljerte bilder av bilen før og etter leieperioden. Teknologien fra selskapet Wenn avdekker flere skader enn det som kan oppdages visuelt. Dette forenkler prosessen ved innlevering og hindrer konflikter mellom kunde og utleiefirma.  Skanneren er blitt innført på flere store flyplasser, som München, Oslo og flere i London. Innovasjon Norge har støttet Wenn i oppstartsfasen og mener dette er en type teknologi vi kan leve av etter oljen.